Mégis az egykori Kilián laktanya Corvin negyedi épületébe költözhet az Országos Széchényi Könyvtár (OSZK), miután az átépített Budai Várból menniük kell, írja az Átlátszó.

A költözés az Átlátszó könyvtári forrásai szerint eldőlt, de Tüske László, a könyvtár főigazgatója a portálnak annyit írt: "az OSZK működésének kijelölt helye a jelenleg érvényben lévő kormányhatározat szerint a Budavári Palota F épülete. Az intézmény távlati jövőjét érintő tervek egyeztetése folyamatosan zajlik a minisztériummal. Ezek során a Kilián laktanya is felmerült lehetséges helyszínként, amit vizsgálni szükséges.

A portál szerint több baj is van az épülettel: vizesedhet, ami könnyen érthető, hogy miért nem szerencsés egy könyvtár számára, illetve az épület csak nehézkesen bővíthető. A Piliscsabára épített új archívumépület - amelyet Mészáros Lőrinc gyerekeinek cége tervezett - pedig továbbra sem készült el.